August Ferdinand Möbius

Matemàtich.
August Ferdinand Möbius a l'era nassù dël 1790, fieul ëd n'ansegnant ëd dansa.

Fin-a ai tërdes agn a l'ha studià antëcà.
Intrà ant ël sistema scolar normal, a l'ha mostrà n'anteresse viv për la matemàtica.
Tutun, anscrivusse a l'università ëd Lipsia, a l'ha ancaminà a studié drit, për torné tòst a la matemàtica, a la fìsica e a l'astronomìa.
A l'é ëdcò andàit a Göttingen pr'ëstudié l'astronomìa sota la diression ëd Gauss.

Dël 1815, livrà soa tesi ëd dotorà, a l'avrìa dovù esse anrolà ant l'armada prussian-a, ma a l'ha riussì a evitelo e a l'ha podù finì soa abilitassion për podèj mostré ant j'università.
Malgré sò anteresse për la matemàtica, a l'università a dovìa mostré astronomìa.

Dël 1844 Möbius a l'é stàit nominà professor d'astronomìa a l'università ëd Lipsia; quatr agn pì tard a l'é dventà diretor ëd l'osservatòri ëd Lipsia.

 La vita privà 
Fin-a ch'a l'é restà viva soa mare a l'é nen mariasse e a l'ha vivù con chila.
Peui, a trant'agn, a l'ha decidù ëd mariesse.
Soa fomna a l'é dventà tòst bòrgna, tutun la cobia a l'ha avù na fija e doi fieuj, ch'a sarìo peui dventà doi litrà arnomà.

August Ferdinand Möbius a l'é mòrt dël 1868.

 Sò travaj 
Autor ëd vàlid travaj an astronomìa, le contribussion pì amportante ëd Möbius a resto cole matemàtiche.
Tutun coste contribussion a j'ero pa sempe originaj, dagià ch'a së tnisìa nen al corent ëd l'atualità sientìfica.

 A pòrto sò nòm 
 Bindel ëd Möbius.

Mobius, August Ferdinand
Mobius, August Ferdinand